Timbroù Enez Saseno

Saseno eo anv italianek enez Sazan ( Sazani en albaneg), un enezenn vihan pa ‘z eer e-barzh Bae Vlorë en Albania, tost ouzh strizh-mor Otranto.

Goude fin Eil Brezel ar Balkanioù e 1913 e pouezas Italia hag Aostria-Hungaria  war ar Gres evit ma kuitfe he soudarded ar rannvroioù aloubet ganti e su Albania (Epira an Norzh). Asantiñ a reas gouarnamant Aten hag aloubet e voe enez Sazan gant Italia d'an 30 a viz Here 1914, staliet eno un nerzh milourel. Kadarnaet e voe an treuzkas-se d'ar 26 a viz Ebrel 1915 gant Feur-emglev kuzh Londrez ha diwezhatoc’h (e miz Gwengolo 1920) e voe asantet ez-ofisiel ar cheñchamant gant Albania.

Italian eo chomet an enezenn adalek 1920 betek 1947, pa voe distroet da Albania.

E-pad an darn vrasañ eus ar prantad-se e voe implijet timbroù-post italian. Koulskoude, e 1923, eizh timbr italian a voe dreistmoullet SASENO gant burev-post Enez Sazan evit bezañ implijet er vro. Timbroù boutin e oant, o kinnig poltred ar roue Vittorio Emanuele III eus Italia. Skridennet eo an talvoud-gwerzh e moneiz Italia, da lavaret eo 100 centesimi a oa par da 1 Lira, gant talvoudoù a save da 10, 15, 20, 25, 30, 50, 60 centesimi hag 1 lira.Pep hini moullet gant livioù disheñvel an eil d’egile, dreist-holl e livioù orañjez, gell ha glas

N'eo ket gwall rouez an eizh timbr-mañ, daoust ma o oa ral o implij war ar goloioù-lizher.

 Pennadoù kar 
 Timbroù Italia
 Timbroù Albania

Enez Saseno, Timbroù
Enez Saseno